stanford-oval/wikipedia huggingface dataset:
Grand Beach Provincial Park

Puistoaluetta Winnipegjärven rannalta.
Grand Beach Provincial Park on Manitoban provinssissa Kanadassa sijaitseva luonnonpuisto ja ulkoilualue. Winnipegjärven itärannalla noin tunnin automatkan päässä Winnipegistä Grand Maraisin kylän tuntumassa sijaitseva puistoalue on kuulu valkoisista hiekkadyyneistään ja viime jääkauden jälkeensä jättämistä muinaisrannoista. Liki kolmen kilometrin mittainen Grand Beachin hiekkaranta houkuttelee alueelle vuosittain tuhansittain kävijöitä.
Alueella on runsaasti matkailupalveluita. Leirintäalueella on käytettävissä 48 leirintäpaikkaa, joista 18 on varustettu sähköliitännöin. Alueen ulkoilumahdollisuuksiin kuuluvat lintubongausmaastot sekä pyöräily- ja kävelyreitit. Myös purjehdus ja marjastus ovat suosittuja ajanviettotapoja. Talvisin aluetta käytetään pääasiassa moottorikelkkasafareiden järjestämiseen.
Aiheesta muualla

Kuvia tai muita tiedostoja aiheesta Grand Beach Provincial Park Wikimedia Commonsissa
Hlinka Gretzky Cup

| Hlinka Gretzky Cup |
| --- | --- |
Laji:  Jääkiekko
Perustettu:  1991
Joukkueita:  8
Hallitseva mestari:   Kanada
Eniten mestaruuksia:   Kanada (23)
Sivusto:  http://hlinkagretzky.com/en-ca
Hlinka Gretzky Cup (alun perin Phoenix Cup, myös nimillä Nations Cup, U-18 Junior World Cup ja Ivan Hlinkan muistoturnaus) on vuosittain järjestettävä jääkiekkoturnaus alle 18-vuotiaiden maajoukkueille. Sen järjestävät joka toinen vuosi vuorotellen Kanadan jääkiekkoliitto Hockey Canada ja urheilumarkkinointiyritys Oilers Entertainment Group (OEG) sekä Tšekin ja Slovakian jääkiekkoliitot.
Turnaus on Kanadassa arvostetumpi kuin IIHF:n järjestämät alle 18-vuotiaiden maailmanmestaruuskilpailut. Yhtenä syynä tähän on pidetty Kanadan ja Yhdysvaltojen mahdollisuutta saada Hlinka Gretzky Cupiin paras mahdollinen joukkue, sillä Kanadassa CHL:n alaisten junioriliigojen (QMJHL, OHL ja WHL) ja Yhdysvalloissa USHL-junioriliigan pudotuspelejä pelataan samaan aikaan alle 18-vuotiaiden MM-kilpailujen kanssa. Hlinka Gretzky Cupia arvostetaan myös NHL:n kykyjenetsijöiden keskuudessa NHL:ään varattavien pelaajien näytönpaikkana.
Ylivoimaisesti eniten mestaruuksia turnauksessa on voittanut Kanada 23 kultamitalillaan.
Historia

Turnaus pelattiin ensimmäisen kerran vuonna 1991 Japanissa nimellä Phoenix Cup. Siihen osallistuivat Kanada, Yhdysvallat, Neuvostoliitto ja isäntäjoukkue Japani. Vuosina 1992, 1993 ja 1995 turnaus pelattiin Japanissa nimellä Pacific Cup. Vuoden 1994 turnaus pelattiin välissä Meksikossa nimellä La Copa Mexico. Turnaukseen osallistuivat viitenä ensimmäisenä vuotena alkuperäiset joukkueet (Neuvostoliiton hajottua Venäjä).
Vuonna 1996 turnaus pelattiin Pacific Cup -nimellä ensimmäisen kerran Kanadassa. Venäjän tilalle turnaukseen osallistui ensimmäisen kerran Suomi, joka saavutti pronssia voitettuaan pronssiottelussa Japanin lukemin 11–0. Vuodesta 1997, vain neljä vuotta Tšekkoslovakian Tšekin ja Slovakian valtioiksi jakaneen samettieron jälkeen maat isännöivät turnausta vuorotellen joka toinen vuosi vuoteen 2001 saakka. Turnausta pelattiin vuodet 1997–2002 joukkuemäärästä riippuen nimellä Nations Cup. Ensimmäisenä vuonna Three Nations Cupiin osallistui isäntäjoukkueiden lisäksi vain Kanada. Vuonna 1998 turnaus laajeni neljän joukkueen Four Nations Cupiksi, jolloin siihen osallistui neljäntenä joukkueena ainoan kerran Valko-Venäjä. Vuonna 1999 Valko-Venäjän korvasi Yhdysvallat. Vuonna 2001 turnaus laajeni kuuden joukkueen Six Nations Cupiksi, jolloin siihen osallistuivat ensimmäisen kerran Ruotsi ja Sveitsi sekä Yhdysvallat korvannut Venäjä. Vuonna 2002 turnaus laajeni lopulta nykyiseen kahdeksaan joukkueeseen, kun Suomi ja Yhdysvallat palasivat mukaan.
Vuonna 2003 turnaus nimettiin U-18 Junior World Cupiksi. Tšekki ja Slovakia siirtyivät vuorovuosina isännöimisestä isännöimään turnausta yhdessä. Se järjestettiin pääasiassa Tšekin Břeclavissa ja Slovakian Piešťanyssä, mutta sitä pelattiin myös Tšekin Hodonínissa (2004, 2007, 2008 ja 2009) ja Slovakian Bratislavassa (2015, 2016 ja 2017). Vuonna 2006 turnaus pelattiin ensimmäisen kerran nimellä Ivan Hlinkan muistoturnaus. Uudelleennimeämisellä haluttiin kunnioittaa vuonna 2004 auto-onnettomuudessa kuollutta tšekkiläistä jääkiekkoilijaa ja valmentajaa Ivan Hlinkaa, joka valmensi myös NHL:ssä.
Tammikuussa 2018 Kanadan jääkiekkoliitto Hockey Canada ja Oilers Entertainment Group (OEG) pääsivät Tšekin ja Slovakian jääkiekkoliittojen kanssa yhteisymmärrykseen turnauksen uudelleennimeämisestä Hlinka Gretzky Cupiksi myös kaikkien aikojen parhaana jääkiekkoilijana pidetyn kanadalaisen Wayne Gretzkyn mukaan, kun vuoden 2018 turnaus järjestettiin ensimmäisen kerran Kanadan Albertan Edmontonissa ja Red Deerissä. Turnaus järjestetään Edmontonin Rogers Placessa myös vuosina 2020 ja 2022, kun taas vuosien 2019 ja 2021 turnaukset pelataan Euroopassa. Turnauksen nimessä säilytettiin tämän myötä myös Ivan Hlinkan nimi.
Mitalistit ja kisapaikkakunnat

| Vuosi | Kultaa | Hopeaa | Pronssia | Paikka |
| --- | --- | --- | --- | --- |
| 1991 |  Neuvostoliitto |  Kanada |  Yhdysvallat |  Japani; Sapporo, Jokohama |
| 1992 |  Kanada |  Venäjä |  Japani |  Japani; Tokio |
| 1993 |  Venäjä |  Yhdysvallat |  Kanada |  Japani; Jokohama |
| 1994 |  Kanada |  Yhdysvallat |  Venäjä |  Meksiko; México |
| 1995 |  Venäjä |  Kanada |  Yhdysvallat |  Japani; Jokohama |
| 1996 |  Kanada |  Yhdysvallat |  Suomi |  Kanada; Nelson / Castlegar, Brittiläinen Kolumbia |
| 1997 |  Kanada |  Tšekki |  Slovakia |  Tšekki; Jihlava, Žďár nad Sázavou, Znojmo |
| 1998 |  Kanada |  Tšekki |  Slovakia |  Slovakia; Bratislava |
| 1999 |  Kanada |  Yhdysvallat |  Tšekki |  Tšekki; Havlíčkův Brod, Třebíč, Znojmo |
| 2000 |  Kanada |  Yhdysvallat |  Tšekki |  Slovakia; Kežmarok |
| 2001 |  Kanada |  Tšekki |  Venäjä |  Tšekki; Kolín, Mladá Boleslav, Nymburk |
| 2002 |  Kanada |  Tšekki |  Venäjä |  Tšekki; Břeclav   Slovakia; Piešťany |
| 2003 |  Yhdysvallat |  Venäjä |  Tšekki |  Tšekki; Břeclav   Slovakia; Piešťany |
| 2004 |  Kanada |  Tšekki |  Ruotsi |  Tšekki; Břeclav, Hodonín    Slovakia; Piešťany |
| 2005 |  Kanada |  Tšekki |  Suomi |  Tšekki; Břeclav   Slovakia; Piešťany |
| 2006 |  Kanada |  Yhdysvallat |  Venäjä |  Tšekki; Břeclav   Slovakia; Piešťany |
| 2007 |  Ruotsi |  Suomi |  Venäjä |  Tšekki; Hodonín    Slovakia; Piešťany |
| 2008 |  Kanada |  Venäjä |  Ruotsi |  Tšekki; Hodonín    Slovakia; Piešťany |
| 2009 |  Kanada |  Venäjä |  Ruotsi |  Tšekki; Hodonín, Břeclav    Slovakia; Piešťany |
| 2010 |  Kanada |  Yhdysvallat |  Ruotsi |  Tšekki; Břeclav   Slovakia; Piešťany |
| 2011 |  Kanada |  Ruotsi |  Venäjä |  Tšekki; Břeclav   Slovakia; Piešťany |
| 2012 |  Kanada |  Suomi |  Ruotsi |  Tšekki; Břeclav   Slovakia; Piešťany |
| 2013 |  Kanada |  Yhdysvallat |  Tšekki |  Tšekki; Břeclav   Slovakia; Piešťany |
| 2014 |  Kanada |  Tšekki |  Yhdysvallat |  Tšekki; Břeclav   Slovakia; Piešťany |
| 2015 |  Kanada |  Ruotsi |  Venäjä |  Tšekki; Břeclav   Slovakia; Bratislava |
| 2016 |  Tšekki |  Yhdysvallat |  Venäjä |  Tšekki; Břeclav   Slovakia; Bratislava |
| 2017 |  Kanada |  Tšekki |  Ruotsi |  Tšekki; Břeclav   Slovakia; Bratislava |
| 2018 |  Kanada |  Ruotsi |  Venäjä |  Kanada; Edmonton / Red Deer, Alberta |
| 2019 |  Venäjä |  Kanada |  Ruotsi |  Tšekki; Břeclav   Slovakia; Piešťany |
| 2021 |  Venäjä |  Slovakia |  Ruotsi |  Tšekki; Břeclav   Slovakia; Piešťany |
| 2022 |  Kanada |  Ruotsi |  Suomi |  Kanada; Red Deer, Alberta |
Mitalitaulukko

| Maa | Kultaa | Hopeaa | Pronssia | Yhteensä | Turnaukset |
| --- | --- | --- | --- | --- | --- |
|  Kanada | 23 | 3 | 1 | 27 | 30 |
|  Venäjä Myös  Neuvostoliitto | 5 | 4 | 9 | 18 | 25 |
|  Yhdysvallat | 1 | 9 | 3 | 13 | 27 |
|  Tšekki | 1 | 8 | 4 | 13 | 24 |
|  Ruotsi | 1 | 4 | 8 | 13 | 20 |
|  Suomi | 0 | 2 | 3 | 5 | 20 |
|  Slovakia | 0 | 1 | 2 | 3 | 24 |
|  Japani | 0 | 0 | 1 | 1 | 6 |
|  Sveitsi | 0 | 0 | 0 | 0 | 20 |
|  Saksa | 0 | 0 | 0 | 0 | 2 |
|  Valko-Venäjä | 0 | 0 | 0 | 0 | 1 |
* Päivitetty vuoden 2022 turnauksen jälkeen.
Aiheesta muualla

Turnauksen kotisivut (Arkistoitu – Internet Archive) (englanniksi)
Elite Prospects - Hlinka Gretzky Cup (englanniksi)
Hollolan kihlakunta

Hollolan kihlakunta (ruots. Hollola härad) on entinen Suomen kihlakunta, joka sijaitsi Hämeen läänissä.
Hollolan kihlakunta oli yksi Hämeen linnalääniin 1400-luvun alussa perustetuista kolmesta kihlakunnasta. Kaksi muuta kihlakuntaa olivat Sääksmäen kihlakunta ja Hattulan kihlakunta. Hollolan kihlakuntaan kuuluivat Hollola, Uusikylä, Asikkala, Padasjoki, Jämsä ja Sysmä.
Kihlakuntia johti nimismies, joka vastasi valtiovallan käytöstä Hämeen linnaläänin päällikön nimissä.
Uudenmaan ja Hämeen läänin aikana (1635–1809) Hollolan kihlakunta oli jaettu kahteen osaan: Hollolan yliseen kihlakuntaan ja Hollolan aliseen kihlakuntaan.
Kihlakuntia käytettiin vaalipiirijakona Suomessa Ruotsin kuningaskunnan ja Suomen suuriruhtinaskunnan valtiopäivillä talonpoikaissäädyn valtiopäivämiehiä valittaessa. Kun Suomen suuriruhtinaskunnan valtiopäivistä luovuttiin ylimääräisillä valtiopäivillä 1906 ja siirryttiin eduskuntavaalien 1907 yhteydessä säädyistä riippumattomaan valtiopäiväedustukseen, muodostettiin Hämeen läänin eteläinen vaalipiiri Tammelan kihlakunnasta, Hauhon kihlakunnasta ja Hollolan kihlakunnasta.
Ruotsin kuningaskunnan valtiopäivät

Esais Akselinpoika, 1746–1747, Upila
Barthold Antonius, 1765–1766, Sairakkala ja 1778–1779
Kustaa Antinpoika, 1740–1741
Matti Brandt, 1649 ja1664, Uskela
Akseli Bucht, 1738–1739, Toivola, Säkäri
Erkki Eskonpoika, 1640, Jarvala, Euksela
Heikki Hannunpoika, 1697 ja 1710, Järvenpää, Matkanen
Kustaa Huostila, 1867, Lammi, talollinen
Klemetti Jaakonpoika, 1644, Toivola, Mäkelä
Juho Jussila, 1771–1772, Korpikylä
Pertti Jönsinpoika, 1633, Tenhilä, Hannula
Erkki Keskivari, 1771–1772, Uhkola
Juhana Martinpoika, 1660 ja 1672,Järvelä, Rehula
Erkki Mäkelä, 1742–1743, Lahti
Kalle Polon, 1789, Messilä
Juho Puolakka, 1755–1756, Nokkola
Kustaa Saksalin, 1731, Lahti
Venäjän keisarikunnan Suomen suuriruhtinaskunnan valtiopäivät 1809-1906

August Fellman Hollolan Lahden kylä 1877–1878,1891, 1894, 1897, 1899, 1900, 1904–1905 ja 1905–1906, kapteeni -1897, hovineuvos 1899–, Hollola (Lahden kylä, Lahden kauppala ja Lahden kaupunki)
Tuomas Seppälä 1809, Nastola
Gustav Adolf Silén, 1872, 1882,    Lammi, ratsutilallinen
Juhana Sivenius-Sipilä, 1877, Hollola, ratsutilallinen
Severi Simonpoika, 1650, Uskela, Puhtila
Aleksandr Tuloisela, 1863–1864, Lammi, myöhemmin Hämeen läänin Koski, talollinen
Robert Wuolijoki, 1885, 1888, Hauho, ratsutilallinen, Hella Vuolijoen puolison, Sulo Vuolijoen isä.
Muuta

Hollolan kihlakunnasta Suomen muinaismuistoyhdistys on julkaissut luettelon numero 18 Hollolan kihlakunta.
Kihlakunta vuonna 1940

Vuonna 1940 Hollolan kihlakuntaan kuuluivat seuraavat kunnat:
Asikkala
Hollola
Koski Hl (nykyään Hämeenkoski)
Kärkölä
Lammi
Nastola
Padasjoki
Kihlakunnan ulkopuolella oli Lahden kaupunki. Kihlakunnan maapinta-ala oli 2 932,44 km² (1.1.1938), ja sen väkiluku oli 37 015 henkeä (31.12.1939).
Kihlakunta vuonna 1680

Vuoden 1680 tuomiokirjan mukaan Hollolan yliseen ja aliseen kihlakuntaan kuuluivat seuraavat pitäjät:
Asikkala
Hauho
Hollola
Iitti
Kuhmoinen
Lammi
Orimattila
Padasjoki
Sysmä
Tennilä
Tuulos
Uusikylä
Hövsgöl (provinssi)

| Hövsgölin provinssi Хөвсгөл аймаг |
| --- | --- |
 Bürentogtoh Hövsgölin provinssissa
 Lippu:  Vaakuna
 Sijainti Mongoliassa
Valtio:  Mongolia
Perustettu:  1931
Hallinto:  
 – hallinnollinen keskus:  Mörön
Pinta-ala:  100 600 km²
Väkiluku (2010):  114 331
 – väestötiheys:  1,1 as./km²
Lyhenteet:  
 – ISO 3166:  MN-041
 
Provinssin internetsivut
Hövsgöl (mong. Хөвсгөл аймаг, Hövsgöl aimag) on yksi Mongolian 21 provinssista. Se sijaitsee maan pohjoisosassa ja rajautuu Bulganin, Arhangain ja Zavhanin provinsseihin sekä pohjoisessa Venäjään. Siellä on vuoden 2010 väestönlaskennan mukaan 114 331 asukasta ja sen pinta-ala on 100 600 neliökilometriä. Provinssin pääkaupunki on Mörön.
Provinssi on saanut nimensä Hövsgöljärveltä, joka sijaitsee sen alueella.
Aluejako

Provinssi jakaantuu 23 pienempään alueeseen, sumiin. Ne ovat:
| Sum | Mongoliksi | Väkiluku (2015) |
| --- | --- | --- |
| Alag-Erdene | Алаг-Эрдэнэ | 6 219 |
| Arbulag | Арбулаг | 3 942 |
| Bajanzürh | Баянзүрх | 3 963 |
| Bürentogtoh | Бүрэнтогтох | 4 252 |
| Erdenebulgan | Эрдэнэбулган | 2 797 |
| Galt | Галт | 5 242 |
| Hanh | Ханх | 2 446 |
| Ih-Uul | Их-Уул | 4 001 |
| Mörön | Мөрөн | 37 921 |
| Rašaant | Рашаант | 3 642 |
| Rentšinlhümbe | Рэнчинлхүмбэ | 4 839 |
| Šine-Ider | Шинэ-Идэр | 3 198 |
| Tarialan | Тариалан | 5 749 |
| Tosontsengel | Тосонцэнгэл | 4 156 |
| Tsagaannuur | Цагааннуур | 1 830 |
| Tsagaan-Uul | Цагаан-Уул | 5 430 |
| Tsagaan-Üür | Цагаан-Үүр | 2 566 |
| Tšandmani-Öndör | Чандмань-Өндөр | 3 039 |
| Tsetserleg | Цэцэрлэг | 4 513 |
| Tünel | Түнэл | 4 056 |
| Tömörbulag | Төмөрбулаг | 4 209 |
| Ulaan-Uul | Улаан-Уул | 4 224 |
| Žargalant | Жаргалант | 5 189 |
Kuvia

Iderjoen ylittävä silta Žargalantissa
Hövsgöljärvi
Mörönin kaupunkia
Peurakivi-megaliittejä
Siperianlehtikuusimetsää Rentšinlhümben sumissa
Siirtyminen syysleirille, Bürentogtohin sum
Aiheesta muualla

Kuvia tai muita tiedostoja aiheesta Hövsgölin provinssi Wikimedia Commonsissa
Provinssin internetsivut
Mongolian provinssit
Provinssit: Arhangai | Bajan-Ölgii | Bajanhongor | Bulgan | Darhan-Uul | Dornod | Dornogovi | Dundgovi | Govi-Altai | Govisümber | Hentii | Hovd | Hövsgöl | Ömnögovi | Orhon | Övörhangai | Selenge | Sühbaatar | Töv | Uvs | Zavhan
Kunta: Ulan Bator
Ilan Șor

| Ilan Șor |
| --- | --- |
 Șor vuonna 2016
Moldovan parlamentin edustaja
 9.3.2019 – 27.4.2023  
Orhein pormestari
 1.7.2015 – 9.4.2019  
Edeltäjä:  Vitalie Colun
Seuraaja:  Pavel Verejanu
Henkilötiedot
Syntynyt: 6. maaliskuuta 1987 (ikä 37) Tel Aviv, Israel
Kansalaisuus:  moldovalainen israelilainen
Puoliso:  Sara Lvovna Șor
Tiedot
Puolue:  Șor-puolue
Aiheesta muualla
ilanshor.com
Ilan Șor (s. 6. maaliskuuta 1987, Tel Aviv) on moldovalainen liikemies ja poliitikko. Hän johtaa Șor-puoluetta.
Tausta

Șorin vanhemmat palasivat Israelista takaisin Moldovaan hänen ollessaan kolmivuotias. Isä Miron Șor järjesti hyväntekeväisyyttä, ilmaista terveydenhuoltoa ja koulutusta Moldovan juutalaisille. Vuonna 1999 hän perusti yksityisen lyseon Chișinăuhun. Vuonna 1994 hän perusti verovapaan Dufremol-myymälän Chișinăun lentokentälle, sittemmin Moldclassica-tavarataloketjun ja 1998 investointiyhtiön Ghermivali. Ilan aloitti 15-vuotiaana matkapuhelinten myynnillä ja avasi mainostoimiston ja painon. 18-vuotiaana hänestä tuli isänsä liikekumppani ja 2005 hän peri perheyritykset.
Poliittinen ura

Hän on toiminut Orhein kaupungin pormestarina. Vuonna 2018 hänet valittiin Moldovan parlamenttiin. Vuonna 2017 Șor tuomittiin 7,5 vuoden vankeuteen. Häntä epäillään miljardin dollarin kavalluksista maan taloudesta. Siitäkin huolimatta Șor arvostettiin maan kolmanneksi luotetuimmaksi poliitikoksi.
Pakotteet ja maastapako

Moldovan ulkoministeriö on vaatinut EU:ta sanktioimaan Șorin, jota maan hallitus syyttää yrityksistä kaataa maan hallitus.[lähde? ] Șor on vaimoineen asetettu USA:n ja Britannian sanktiolistalle 2022. Yhdysvallat syyttää Șoria toimimisesta ”venäläisten entiteettien kanssa” maan hallitusta vastaan.
Șorin oleskeli Israelissa, mutta lähti maasta marraskuussa 2023. Interpol kommentoi tuolloin, ettei tiedä hänen määränpäätään tai olinpaikkaansa.
Huhtikuussa 2023 Șor tuomittiin poissaolevana 15 vuodeksi vankeuteen ja jäädytti kaiken tämän omaisuuden Moldovassa. Saman vuoden heinäkuussa Șor menetti vaalikelpoisuutensa viideksi vuodeksi.
Yksityiselämä

Șor on naimisissa venäläisen pop-laulajan Sara Lvovna Șorin (os. Manahimova) kanssa, joka tunnetaan taiteilijanimellä Jasmine ja on Șorin tavoin juutalaistaustainen.
Șor on sekä Moldovan että Israelin kansalainen.
George London

George London vuonna 1953.
George London (30. toukokuuta 1920 Montreal, Kanada – 24. maaliskuuta 1985 Armonk, New York, Yhdysvallat) oli yhdysvaltalainen oopperalaulaja, äänialaltaan bassobaritoni.
London syntyi Yhdysvaltojen kansalaisuuden saaneiden venäläisten maahanmuuttajien pojaksi. Vanhemmat olivat asettuneet Kanadan Montrealiin liikesyistä, ja perhe muutti Los Angelesiin pojan ollessa 15-vuotias. Vuonna 1941 kapellimestari, säveltäjä Albert Coates valitsi Londonin esiintyjäksi oopperansa Gainsborough kantaesitykseen. Kuusi vuotta myöhemmin London teki Bel Canto Trio -kokoonpanossa laajan kiertueen sopraano Frances Yeendin ja tenori Mario Lanzan kanssa. Kansainvälisen uransa London aloitti vuonna 1949 tulkitsemalla Amonasron roolin Giuseppe Verdin Aidan esityksessä Wienissä. Metropolitan-oopperassa hän teki ensiesiintymisensä vuonna 1951.
London tuli tunnetuksi nimiroolista Modest Mussorgskin Boris Godunovissa, jossa hän esiintyi ensimmäisen kerran Metropolitan-oopperassa maaliskuussa 1953. Hän oli ensimmäinen roolin Metropolitan-oopperassa tulkinnut yhdysvaltalainen, ja vuonna 1960 hänestä tuli ensimmäinen sen Bolšoi-teatterissa tulkinnut ei-venäläinen. Uran suurimpiin menestyksiin kuului myös esiintyminen Wotanin roolissa Richard Wagnerin Nibelungin sormuksessa Wieland Wagnerin valvomassa tuotannossa Kölnissä 1964. Vuonna 1956 London esiintyi Mandrykan roolissa Richard Straussin Arabellan ensimmäisessä Metropolitan-oopperassa pidetyssä esityksessä. Vuonna 1964 hän tulkitsi nimiroolin Gian Carlo Menottin Last Savagessa samassa oopperatalossa. Londonin muihin merkittäviin rooleihin kuuluvat nimiroolit Don Giovannissa (Mozart) ja Lentävässä hollantilaisessa (Wagner) sekä Scarpian rooli Giacomo Puccinin Toscassa. Säännöllisen Metropolitan-oopperassa esiintymisen ohella London esiintyi esimerkiksi La Scalassa sekä Glyndebournen ja Bayreuthin festivaaleilla. Hänen levytystensä joukossa ovat Lentävä hollantilainen (RCA Victor) ja Georg Soltin johtama Nibelungin sormuksen ensimmäinen kokonaislevytys.
Londonin laulu-uran päätti äänihuulten halvaus vuonna 1967. Hän keskittyi sittemmin hallinnon tehtäviin, joita hän hoiti muun muassa Kennedy Centerissä (1968–1971). Vuonna 1977 hän joutui jäämään pysyvälle eläkkeelle vakavan sydäninfarktin jälkeen. Hän tarvitsi jatkuvaa hoitoa, ja marraskuussa 1981 hoitokuluissa auttamiseksi järjestettiin hyväntekeväisyyskonsertti, jonka emännöi Beverly Sills. Esiintyjien joukossa olivat Joan Sutherland, Leonie Rysanek, Nicolai Gedda ja Mstislav Rostropovitš. Londonin kuoltua 64-vuotiaana leskeksi jäi vaimo Nora.
Hövsgöl

| Hövsgöl |
| --- | --- |
 Hövsgöl avaruudesta
Valtiot:  Mongolia 
Paikkakunta:  Hövsgöl 
Koordinaatit:  51°06′N, 100°30′E
Vesistöalue ja valuma-alueen tietoja
Laskujoki:  Egiin Gol
Mittaustietoja
Pinnankorkeus:  1 645 m
Pituus:  136  km
Leveys:  36  km 
Rantaviiva:  414  km 
Pinta-ala:  3 367 km²
Tilavuus:  380 km³
Keskisyvyys:  136 m
Suurin syvyys:  262 m
Valuma-alue:  184 000 km2 
 fiHövsgöl 
Hövsgöl, Hövsgöljärvi tai Hövsgöl Nuur (mong. Хөвсгөл нуур,  Hövsgöl nuur tai Хөвсгөл далай, Hövsgöl dalai tai Далай ээж  Dalai Eež) on suuri järvi Mongolian pohjoisosassa. Järven venäjänkielinen nimi on Hubsugul (ven. Хубсугу́л).
Maantiede

Hövsgöljärvi sijaitsee Mongolian luoteisosassa  Venäjän rajan tuntumassa, itäisten  Sajanvuorten juurella. Järven pinta on  1 645 m merenpintaa korkeammalla ja se on 136 km:n pituinen. Hövsgöl on Mongolian järvistä toiseksi suurin Uvs Nuurin jälkeen, ja suurin maan makeavetisistä järvistä. Järvi on syvimmillään 262 m:n syvyinen ja se sisältää lähes 70% Mongolian makeasta vedestä.
Hövsgölin valuma-alue on suhteellisen pieni, ja järveen virtaa vain kolme jokea. Laskujoki Egiin Gol lähtee järven eteläpäästä ja yhtyy sitten Selengaan, joka virtaa Baikaljärveen. Järvien välinen jokimatka on yli 1000 km ja niiden korkeusero 1 169 m, vaikka etäisyys linnuntietä on vain noin 200 km.
Hövsgöliä ympäröivät useat vuorialueet. Vuorista korkein on Munku Sardyk (3 492 m), jonka huippu on järven pohjoispuolella Venäjän ja Mongolian rajalinjalla. Talvella koko järvi saa vahvan jääkuoren. Jääteiden käyttö on kuitenkin nyttemmin kielletty toisaalta öljyvuotojen aiheuttaman likaantumisen ja toisaalta sen takia, että 30-40 autoa ehti menneinä vuosina jo jäihin vajota.
Järven tärkeimmät saaret ovat  Modon Hüi, Hadan Hüi, Modot Tolgoi ja Baga Hüi.
Hövsgöljärven rannalla sijaitsevat Hövsgölin provinssin kaupungit Hatgal ja Hanh.
Ekologiaa

Hövsgöl on poikkeuksellisen vanha järvi, yksi maailman paristakymmenestä nk. ikijärvestä, joiden ikä on yli kaksi miljoonaa vuotta, ja myös yksi luonnontilaisimmista.. Se on Mongolian tärkein juomaveden lähde. Vesi on sinänsä juomakelpoista ja oiva elinympäristö monelle kalalajille.
Järven sijainti vaikuttaa siihen että taigametsän eteläraja kulkee Pohjois-Mongolian halki, tavallista etelämpänä. Pääpuulajina täällä on siperianlehtikuusi. Järvi muodostaa suuren kansallispuiston, joka sijoittuu Keski-Aasian aron ja Siperian taigan vaihettumisvyöhykkeelle. Kansallispuiston eläimistöön kuuluvat muun muassa siperianvuohi, argaali, saksanhirvi, susi, ahma, myskihirvi, karhu, hirvi ja soopeli.
Makeavetistä Hövsgöljärveä on perinteisesti pidetty pyhänä seudulla, jossa maa kärsii kuivuudesta ja useimmat muut järvet ovat suolaisia.
Aiheesta muualla

Wikimedia Commonsissa on kuvia tai muita tiedostoja aiheesta .
Valokuvia.
Matkakertomus (blogi) (Arkistoitu – Internet Archive).
New York Timesin artikkeli.
HovsgolEcology.org (Arkistoitu – Internet Archive)
Limnological Catalog of Mongolian Lakes[vanhentunut linkki]
Hövsgöljärvi
Länsirannan vuoria
Iso-Vimma

Iso-Vimma on kylä ja taajama Säkylässä noin 5 kilometrin päässä Säkylän keskustasta. Vuoden 2021 lopussa taajamassa oli 489 asukasta, ja sen maapinta-ala oli 3,80 neliökilometriä.
Iso-Vimmassa toimii tällä hetkellä Suomen ainoa sokeritehdas, jonka vieressä on myös Apetitin ruokatehdas. Iso-Vimma valittiin vuonna 2004 Satakunnan vuoden kyläksi.
Palvelut

Iso-Vimmassa sijaitsee Suomen ainoa sokeritehdas, joka on koko Säkylän toiseksi suurin työllistäjä. Iso-Vimmassa on myös Apetitin ruokatehdas, päiväkoti ja Lännen Tehtaiden länsipuolella sijaitseva Lännen Kylätalo Heureka, jossa on ajanmukaista kokoustilaa ja jonkin verran sokerihistoriallista näyttelyä. Iso-Vimmassa on ollut myös liikekeskus, joka kuitenkin lopetettiin kannattamattomuuden vuoksi.
Muuta

Iso-Vimman nähtävyyksiä ovat kylän kautta kulkeva, nähtävyystieksi luokiteltu Rantatie, entisen liikekeskuksen viereen pystytetty kuntien kivi sekä Iso-Vimman pohjois- ja eteläosissa sijaitsevat hiekkarannat, joista on hyvät näkymät Pyhäjärvelle. Molempien rantojen ohi menee talvisin jäätä pitkin hiihtolatu, ja pohjoiselle rannalle laitetaan joka talvi napakelkka jäälle. Iso-Vimmassa huomaa hyvin sen erilaisten asuinalueiden erikoispiirteet, sillä mm. alueen pohjoispää koostuu pääosin kaksikerroksisista harjakatollisista puutaloista, kun taas eteläpää puolestaan koostuu yksikerroksisista tasakattoisista tiilitaloista.
Lännen Tehtaat on Säkylän toiseksi suurin työllistäjä.
George Lucas (täsmennyssivu)

George Lucas voi tarkoittaa seuraavia henkilöitä:
George Lucas (s. 1944), yhdysvaltalainen elokuvaohjaaja
George W. Lucas (1845–1921), yhdysvaltalainen sotilas
George Lucas (1901–1995), australialainen jalkapalloilija
George Lucas (1920–1969), australialainen jalkapalloilija
George Lucas (s. 1997), englantilainen jalkapalloilija
George Lucas Coser (s. 1984), brasilialainen jalkapalloilija
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Georges Lucas”, voi hakea sivunnimihaulla, laajalla sivunnimihaulla tai tekstihaulla.